Niehaus sê spioene agtervolg hom | Netwerk24
Deur Warda Meyer 22 Julie 2019 20:37
Die foto wat versprei is van Carl Niehaus, woordvoerder van die MK-veteranevereniging (MKMVA), en 'n vrou waaroor daar op sosiale media bespiegel is dat sy soos die openbare beskermer lyk. Foto: Twitter
Carl Niehaus, woordvoerder van die MK-veteranevereniging (MKMVA), glo 'n foto van hom en 'n vrou wat soos adv. Busisiwe Mkhwebane, die openbare beskermer (OB), lyk wat op sosiale media versprei word, bevestig dat hy deur spioene agtervolg en geteiken word.
Die foto is glo van Niehaus wat in 'n restaurant saam met 'n vrou eet wat soos Mkhwebane lyk.
Die foto het skerp kritiek ontlok, met verskeie mense wat daarvan oortuig is dat die vrou wel Mkhwebane is. Hulle het op sosiale media gegis oor wat die OB en Niehaus moontlik in mekaar se geselskap sou doen.
Zwelinzima Vavi, sekretaris-generaal van Saftu, is een van dié wat vrae gehad het, maar ook gewonder het hoe oud die foto is.
Die OB was vinnig om Vavi te antwoord.
Oupa Segalwe, woordvoerder van die OB, sê dit is nie Mkhwebane op die foto nie.
"Sy het nog nooit in haar lewe met Carl vergader nie. Hy noem haar slegs in 'n twiet van gister."
Niehaus spreek in 'n verklaring sy skok uit oor die foto wat die rondes doen.
Volgens hom is die vrou in die foto Slauzy Mogami, een van sy ou vriendinne en die voorsitter van die landbousakewerkgroep van Brics. Hy het haar glo in Mei vanjaar in Sandton raakgeloop.
Blah Blah Blah What was that crook Carl Niehaus doing with the Public Protector Busisiwe Mkhwebane & BOOM ?? pic.twitter.com/GYwfAZoIvc
— Advovo Wabantu ? (@AdvovoWabantu) July 22, 2019
Volgens Niehaus is die foto destyds deur spioene geneem wat dit nou drie maande nadat dit geneem is skielik weer laat opduik.
"Ons word oral agtervolg en alles wat ons doen word aangeteken en afgeneem – elke telefoongesprek word ook afgeluister en opgeneem."